Merete Riisager (LA), 2014-06-04:
Friskolerne i Danmark er en vigtig del af den danske grundskole og en grundlovssikret rettighed.
Friskolerne sikrer, at borgerne har frihed til at søge den skole til deres børn, de mener er den helt rigtige.
Derfor kan man også sige, at de frie skoler i højere grad er folkets skole, mens folkeskolen er statens skole.
At folkeskolen netop er statens skole, ser man ved de utallige reformer, der i disse år væltes ned over den danske folkeskole.
I Liberal Alliance vender vi os kraftigt imod statslig styring af de frie skoler.
Vi stemmer derfor nej, hver gang denne eller kommende regeringer ønsker at blande sig i alt, hvad der har med de frie skolers uafhængighed at gøre, uanset om det handler om regulering af, hvor mange kvinder og mænd der sidder i de frie skolers bestyrelse, eller hvordan og hvorvidt skolerne opretter et elevråd.
Denne regering alene har ved flere lejligheder blandet sig unødigt i de frie skolers arbejde og derved vist manglende respekt for skolernes arbejde.
Samtidig hænger der altid en latent trussel over skolerne, der manifesteres gennem en systematisk udsultning af det økonomiske grundlag.
Under denne regering er koblingsprocenten blevet sat helt ned til 71 pct. af det beløb, der gives pr. barn i folkeskolen.
Alle børn skal i skole, og de frie skoler bruger færre offentlige midler end folkeskolen.
Hele forudsætningen for de frie skolers succes er frihed og ansvar; frihed til at drive skole, og ansvar i forhold til at leve op til loven om, at eleverne skal lære det samme eller mere end det, elever lærer i folkeskolen.
Friskoleloven beskriver udtrykkeligt, at de frie grundskoler skal leve op til de faglige krav, der stilles til folkeskolen, på en måde, så eleverne forberedes til et liv i et demokratisk samfund.
Det forudsætter derfor, at eleverne efter endt skolegang har indsigt i, hvordan folkestyret fungerer, herunder magtens tredeling, grundlovens status og den demokratiske kultur, der binder et levende folkestyre sammen.
Det forventes også, at eleverne har kendskab til og forstår betydningen af ligestilling mellem kønnene samt menneskerettighedernes placering i samfund og lovgivning.
Man må også forvente, at eleverne kan kende og forstå de naturfaglige forudsætninger for vestlig videnskab.
Hvordan er arterne opstået, hvordan får vi børn, hvordan har menneskeheden udviklet sig gennem historien?
Alt dette og meget mere skylder vi at lære børn i Danmark, uanset hvilken skole de går på.
Jeg bliver ærlig talt bekymret, når jeg møder lærere, der har undervist på muslimske friskoler, og som beretter om et dårlig fagligt fundament.
Jeg har selv boet lige ved siden af en.
Og jeg tænker, at vi skylder de børn, der går på disse skoler, at sikre, at børnene faktisk lærer det, de skal.
Derfor har vi, Dansk Folkeparti og Liberal Alliance, taget initiativ til denne forespørgselsdebat.
Vi vil gerne høre, om regeringen har styr på det, for det frygter jeg den ikke har.
Det tilsyn, der føres med skolerne, finder sted som varslede besøg, hvor elevernes kundskaber ikke efterprøves.
Det er ikke tilstrækkeligt.
Jeg vil derfor foreslå, at man udarbejder en fagligt test, der kan gennemføres af de ældste elever i de tilfælde, hvor der opstår begrundet mistanke om, at fagligheden ikke er i orden på en skole.
Man kan eventuelt gøre det sådan, at man laver en blindtest på skoler, hvor der ikke er nogen problemer med fagligheden, for at kunne lave en solid sammenligning.
Det eftersyn, ministeren forklarede om i sin tale, sikrer ikke, at eleverne lærer det, de skal.
Det undersøger ikke, om eleverne faktisk har lært og fået den viden, som vi står og taler om i dag.
Det går uden om den varme grød i forhold til at sikre, at eleverne forstår demokrati, rettigheder, ligestilling osv.
Det er meget trist, for det lader disse børn i stikken.
Som hr. Alex Ahrendtsen nævnte, har Børne- og Undervisningsudvalget ikke ønsket at afholde en høring om de muslimske friskoler, så vi kan blive klogere på, hvordan niveauet er.
Ministeren har gjort det klart her fra talerstolen, at man ikke ved noget særskilt om fagligheden på de muslimske friskoler, og man har ikke tænkt sig at undersøge det.
Alle børn i Danmark skal have faglige forudsætninger for at kunne forsørge sig selv og forstå og indgå i det samfund, de lever i.
Gør de ikke det, skal de ikke modtage offentlig støtte.